Εκατόν είκοσι οκτώ τόνους καπνικών προϊόντων που ήταν έτοιμα να διοχετευτούν στην ελληνική και την ευρωπαϊκή αγορά κατάσχεσαν άνδρες της ασφάλειας, μετά από οργανωμένη επιχείρηση.

Μέχρι στιγμής έχουν συλληφθεί δέκα άτομα που είχαν συστήσει εγκληματική οργάνωση με σκοπό την αποθήκευση, την επεξεργασία. την τυποποίηση και τη διοχέτευση λαθραίου καπνού.

Σύμφωνα με ενημέρωση της ΕΛ.ΑΣ., υπολογίζεται ότι οι διαφυγόντες δασμοί, φόροι και λοιπές επιβαρύνσεις που στερήθηκε το Δημόσιο, από την καταμέτρηση μόνο του κατεργασμένου καπνού και των παρασκευασμένων τσιγάρων, ξεπερνούν τα 5.500.000 ευρώ, ενώ ο ακριβής υπολογισμός των αναλογούντων δασμών, θα πραγματοποιηθεί από τις Τελωνειακές Αρχές.

Σε βάρος των δέκα Ελλήνων που συνελήφθησαν σχηματίστηκε δικογραφία κακουργηματικού χαρακτήρα για σύσταση εγκληματικής οργάνωσης και λαθρεμπορία κακουργηματικής μορφής κατά παράβαση διατάξεων του Εθνικού Τελωνειακού Κώδικα και του Κώδικα Φόρου Προστιθέμενης Αξίας.

Στη δικογραφία περιλαμβάνονται και άλλα άτομα μεταξύ των οποίων τρεις Έλληνες και ένας αλλοδαπός.

Η δράση

Από την αστυνομική διερεύνηση προέκυψαν και διακριβώθηκαν πλήρως οι διακριτοί ρόλοι των μελών της οργάνωσης και συγκεκριμένα:

- οχτώ εκ των συλληφθέντων είχαν το ρόλο του εργαζομένου σε χώρο που λειτουργούσε γραμμή επεξεργασίας καπνού στην Αταλάντη Φθιώτιδας έχοντας αναλάβει την επεξεργασία και τη συσκευασία των παράνομων καπνικών προϊόντων,

- δύο εκ των συλληφθέντων ήταν επιφορτισμένοι με το ρόλο του επιτηρητή (τσιλιαδόρου) σε τρεις αποθήκες, όπου παρείχαν μέτρα ασφαλείας προς αποφυγή εντοπισμού των μελών της οργάνωσης από τις αρχές επιβολής του νόμου,

- τρεις εκ των συγκατηγορουμένων ήταν επιφορτισμένοι με την ταξινόμηση και τη διάθεση επιβατικών οχημάτων, που χρησιμοποιούνταν για τη μετακίνηση των υπολοίπων μελών (εργατών και φυλάκων) από και προς το χώρο αποθήκευσης και επεξεργασίας παράνομων καπνικών προϊόντων και

- τέλος, ιδιοκτήτες της εταιρείας είχαν αναλάβει την ενοικίαση χώρων που χρησιμοποιούνταν από την εγκληματική οργάνωση για την εγκατάσταση των εργαστηρίων αποθήκευσης, καθώς και για την επεξεργασία και την τυποποίηση των καπνικών προϊόντων.

Μετά από συντονισμένες επιχειρήσεις που πραγματοποιήθηκαν την 31η Ιουλίου 2019 και την 1η Αυγούστου 2019: α) σε οικία στην Καλλιθέα Αττικής, β) σε αποθήκη στην Ελευσίνα Αττικής, όπου λειτουργούσε γραμμή αποθήκευσης και επεξεργασίας ακατέργαστου καπνού, γ) σε αποθήκη στο Κάστρο Βοιωτίας, όπου λειτουργούσε γραμμή αποθήκευσης και επεξεργασίας ακατέργαστου καπνού καθώς και δ) σε αποθήκη στην Αταλάντη Φθιώτιδας, όπου λειτουργούσε γραμμή επεξεργασίας ακατέργαστου καπνού, βρέθηκαν και κατασχέθηκαν:

- 128 τόνοι και 720 κιλά κατεργασμένου και ακατέργαστου καπνού, καθώς και αποσπασμάτων καπνού (αναλυτικά, 23 τόνοι και 860 κιλά κατεργασμένου καπνού, 92 τόνοι και 400 κιλά κλώνοι καπνού και 12 τόνοι και 460 κιλά ακατέργαστα φύλλα),

- πακέτα τσιγάρα και καπνού (σε διάφορες γλώσσες, όπως ελληνική, αγγλική, ιταλική, γαλλική και βουλγαρική),

- μηχανολογικός εξοπλισμός για την επεξεργασία καπνού και την τυποποίηση τσιγάρων,

- το χρηματικό ποσό των 4.600 ευρώ,

- (3) φορτηγά οχήματα διεθνών μεταφορών,

- (6) επικαθήμενα,

- (3) Ι.Χ.Ε. αυτοκίνητα,

- (6) ειδικά οχήματα μεταφοράς - εκφόρτωσης εμπορευμάτων (μηχανοκίνητα και χειροκίνητα κλαρκ) και

- (12) συσκευές κινητής τηλεφωνίας.

Οι συλληφθέντες με τη δικογραφία που σχηματίστηκε σε βάρος τους οδηγήθηκαν στον Εισαγγελέα Πλημμελειοδικών Αθηνών.